Meer as net ‘n boom | Suid-Kaap Forum
Meer as net ‘n boom
Die ou Melkhoutboom het as Stilbaai se eerste posboom gedien. Die boom staan vandag nog langs die pad by die Olive Grove afdraai in Hoofweg-wes. Foto geneem uit Helene Steyn se Stilbaai boek.
STILBAAI NUUS - Melkhoutbome (Sideroxylon inerme) is 'n algemene gesig in Stilbaai.
Daar staan 'n ou melkhout onderweg na Stilbaai met 'n spesiale geskiedenis. Stilbaai se eerste poskantoor was 'n seilsak wat aan 'n tak aan dié ou melkhoutboom op die oostelike oewer van die rivier, naby die plaas Olive Grove gehang het. In 1890 is die gebruik gestaak toe daar 'n poskantoor met die naam "Kafferkuils River Mouth" geopen en Mary Kahnemeyer as posmeester aangestel is.
Die eerste poskantoor met die naam "Still Bay" is in 1911 in Stilbaai-Oos geopen, weer gesluit in 1913, en heropen in 1921 met Anne Scott as posmeester. Die posagentskap in Stilbaai-Wes is in 1962 begin met Minnie Saayman aan die stuur van sake. Dié ou melkhout wat as die eerste posboom in Stilbaai gedien het staan steeds langs Olive Grove se afdraai, sien dalk ietwat anders daarna uit, maar groei nog in al sy glorie!
Daar is drie melkhoutbome in Suid-Afrika wat geproklameer is as Nasionale monumente. Een van die bome is die "Posboom" in Mosselbaai. Daar word geskat dat die boom by die 600 jaar oud is. Sideroxylon inerme is afkomstig van die familie "Sapotaceae" (melkhout familie) en is die algemene name vir die boom witmelkhout, melkhoutboom, melkbessie (Afrikaans), white milkwood (Engels), aMasethole, umQwashu (Xhosa). Die boom se nasionale boom nommer is 579.
Melkhoutbome is 'n beskermde boom in Suid-Afrika wat beteken dat geen melkhoutboom beskadig, verwyder of afgekap mag word sonder 'n geldige permit nie. So 'n oortreding is strafbaar met 'n stywe boete en selfs 'n paar jaar tronkstraf.
ARTIKEL: LOUISE MOUTON, SUID-KAAP FORUM-JOERNALIS
Posted on: 04:00 Thu, 14 June 2012